《高阳台 元日》
清代·冒禹书

淑景惊催，新符乍换，时光去也堂堂。屏摇翠柏，湘帘日映山房。

昨宵今日人如旧，宜春彩笔署回廊。难驱遣、流年暗数，何限沧桑。

伊人天各一方。只此心两地，与日俱长。诗成无语，依稀想像总荒唐。

小立东风春又到，离人不改是愁肠。更相看，梅花清瘦，做尽凄凉。

作者简介：冒禹书，字玉简，如皋人。诸生，候选训导。有《倩石居遗草》。